B. Bugár, podpredseda NR SR: (2003-11-05):
Teraz dávam slovo predsedovi výboru pre pôdohospodárstvo poslancovi Miroslavovi Maxonovi, aby informoval Národnú radu o výsledkoch prerokovania tohto vládneho návrhu zákona v jednotlivých výboroch. Nech sa páči, pán predseda. M. Maxon, poslanec: Vážený pán podpredseda Národnej rady Slovenskej republiky, vážené panie poslankyne, vážení páni poslanci, vážený pán minister, dovoľte mi, aby som vám predložil spoločnú správu pod tlačou 355a. Výbor Národnej rady Slovenskej republiky pre pôdohospodárstvo ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 448 zo 17. septembra 2003 pridelila vládny návrh zákona, ktorým sa mení a dopĺňa zákon Slovenskej národnej rady č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov a o zmene zákona Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov a o zmene niektorých zákonov (tlač 355), na prerokovanie Ústavnoprávnemu výboru Národnej  rady Slovenskej republiky, Výboru Národnej rady Slovenskej republiky pre pôdohospodárstvo a Výboru Národnej rady Slovenskej republiky pre verejnú správu. Za gestorský výbor určila Výbor Národnej rady Slovenskej republiky pre pôdohospodárstvo. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov,  ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona, tak ako hovorí § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. Výbory Národnej rady Slovenskej republiky, ktorým bol návrh zákona pridelený, zaujali k nemu nasledujúce stanoviská. Ústavnoprávny výbor Národnej rady Slovenskej republiky prerokoval vládny návrh zákona 2. októbra a neprijal uznesenie, nakoľko návrh uznesenia nezískal potrebu nadpolovičnej väčšiny prítomných hlasov. Svojím uznesením č. 250 uložil predsedovi výboru informovať predsedu gestorského výboru o pozmeňujúcich návrhoch, ktoré boli vo výbore schválené. Tieto pozmeňujúce návrhy máte uvedené v spoločnej správe v časti III, je to teda uznesenie ústavnoprávneho výboru, o ktorom som bol informovaný. A túto informáciu som zobral na vedomie. Výbor Národnej rady Slovenskej republiky pre pôdohospodárstvo uznesením č. 99 z 8. októbra 2003 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre verejnú správu prerokoval vládny návrh zákona 8. októbra 2003 a neprijal uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov. Z uznesení výborov Národnej rady Slovenskej republiky uvedených v bode III tejto správy vyplývajú tieto pozmeňujúce návrhy, tieto pozmeňujúce návrhy sú uvedené v spoločnej správe pod bodmi č. 1 a č. 2. Gestorský výbor Národnej rady Slovenskej republiky pre pôdohospodárstvo odporúča uvedené pozmeňujúce návrhy schváliť. A navrhujem, aby sme o oboch bodoch spoločnej správy, teda bodoch č. 1 a č. 2 hlasovali spoločne a, ešte raz opakujem, s návrhom gestorského výboru tieto návrhy schváliť. Vážený pán podpredseda Národnej rady, skončil som, môžete otvoriť k tomuto bodu rokovania rozpravu. Ďakujem pekne.